**Milí zasvätení, zasvätené!**

Sviatok Obetovania Pána aj tohto roku zapadá do takých životných okolností, ktoré nám neumožňujú stretnúť sa pri slávení Eucharistie, pri spoločnom uvažovaní o témach zasväteného života ako aj pri spoločnom posedení a priateľskej komunikácii. Veľmi si už prajeme, aby sa nielen celospoločenský život, ale aj život našich farských a rehoľných spoločenstiev vrátil do normálu, do bežného všedného života.

A práve sviatok Obetovania Pána hovorí aj o návrate do všednosti. Niekedy sme ho nazývali aj ako sviatok Očisťovania Panny Márie. Tým sa chcelo vyjadriť, že aj Mária zachovala predpísaný zákon o rituálnom očisťovaní po pôrode. Podľa židovského zákona bola žena štyridsať dní od pôrodu nečistá. To však netreba chápať len v negatívnom slova zmysle. Žena bola v tom čase chránená, nedotknuteľná, požívajúca výnimočný stav. Na štyridsiaty deň priniesla dieťa do chrámu a tento deň aj pre ňu symbolizoval návrat do všednosti, do bežného života. Mária, Božia Matka, zachovala tento zákon (Lk 2,22).

Po mnohých obmedzeniach, neustálych zmenách pravidiel pastoračnej starostlivosti a možnostiach stretávania sa a zhromažďovania sa si už veľmi prajeme, aby sme sa vrátili do všednosti. Avšak je to práve všednosť, ktorá sa stávala a stále môže stávať ťažkosťou zasväteného spôsobu života. Ak veci príliš zovšednejú a aj tie duchovné aktivity, ktoré majú byť prameňom inšpirácie a vnútorného impulzu, sa stanú rutinnou záležitosťou, potom sa aj život zasvätený Bohu môže stať fádny a ťažký. Chceme, aby sa život vrátil do normálu, ale zároveň jedným dychom prosíme, aby sme mali otvorené srdce a silu pre život nášho povolania v rytme jednoduchosti a všednosti.

Okrem iného túto všednosť zakusujeme aj v podstatne menšom záujme mladých ľudí o rehoľné či kňazské povolanie. Už to nie je ako pred rokmi, keď sme s potešením registrovali živý záujem o túto formu života. Možno je to kvôli našim vnútorným problémom a nedostatkom. Možno je to aj kvôli celkovej klíme v spoločnosti, v ktorej už nie sme tí chránení, nedotknuteľní, či požívajúci zvláštny status. Ale to nie je na škodu. Boh si povoláva svojich v každom čase a aj z pozície úzadia môžeme prinášať veľa požehnania pre tento svet. Len to chce našu spoluprácu a ochotu obetovať sa nielen vo veľkých, ale aj v malých a bezvýznamných výzvach. Nie výnimočné momenty, ale práve všedný život rehoľných komunít môže byť tým živým a pútavým príkladom pre tých, ktorí v srdci rozlišujú, akou cestou sa v živote vydať. Naše vzájomné každodenné vzťahy v rámci našich spoločenstiev by mali byť tým skutočným apoštolátom pre tento svet.

A práve v rovine medziľudských vzťahov sa všetci dynamicky vyvíjame. Niekto by si snáď predstavoval, že keď vkročí do spoločenstva zasvätených, nájde tam ideálne a bezproblémové spolunažívanie. Ale sme realisti... Pri oslave vianočného tajomstva sme si pripomínali, že Boh si našiel cestu na tento svet práve cez ľudské vzťahy. A takto ho aj my chceme vyhľadávať – cez modlitbu, cez ochotnú obetu, cez naše neustále posväcovanie, ale aj cez naše vzťahy. Chce to však trpezlivosť a rozvážnosť. Potrebujeme trpezlivosť spravodlivého a nábožného Simeona, ktorý sa dočkal potechy (Lk 2,25). Potrebujeme vytrvalosť staručkej prorokyne Anny, ktorá si tej všednosti do osemdesiateho štvrtého roku života užila dosť (Lk 2,37)). Cez túto vytrvalosť a trpezlivosť spolu s našou zraniteľnosťou chceme rásť a dozrievať v rámci vzťahov v našich spoločenstvách. Raz príde chvíľa, keď poslednýkrát vyriekneme tú každodenne vyslovovanú modlitbu: „Teraz prepustíš Pane svojho služobníka...“ Dozrievame preto, aby to v tej chvíli bolo najúprimnejšie.

A toto všetko nech je pretkané poslušnosťou. Je to hodnota, ktorá sa dnes až tak „nenosí“, ale napriek tomu má miesto v jadre nášho povolania. Je prirodzené, že človek si hľadá dôvody, ako sa vyhnúť tomu, aby sa podriadil. Ale všimnime si Jozefa a Máriu, ktorí by mali toľko dôvodov na to, prečo sa vyhnúť požiadavkám Zákona, a predsa tak neurobili. Mária bola Bohom vyvolená (Lk 1,30) a Jozef dostal znamenia o tom, že v tomto prípade ide o Božiu vec (Mt 1,20). Veď sám Boží Syn bol v ich náručí. A predsa splnili všetko, čo predpisoval Zákon (Lk 2,27). Od nich sa učme, že vo veci poslušnosti nejde o to, aby sme hľadali dôvody, prečo „nie“, ale aby sme skôr hľadali pohnútky, prečo „áno“.

Všetkým vám prajem obnovenie túžby po osobnom znovuodovzdaní sa tomu, ktorému sme uverili a v ktorého sme vložili všetku svoju dôveru. Nech sa táto dôvera napĺňa vo všednosti nášho každodenného povolania. Nech tieto pretrvávajúce dni krízy posilňujú našu dôveru v toho, ktorý nás povolal, ktorý nás sprevádza životom, roznecuje naše srdce a zobúdza v ňom nádej, aby sme ho čoraz viac a častejšie spoznávali vo svojom živote, vo svojom povolaní a v našich spoločenstvách, no predovšetkým v Písme a pri lámaní chleba.

Mons. Marek Forgáč
košický pomocný biskup

*Na sviatok Obetovania Pána dňa 2. 2. 2022*